Diari Oficial de la Generalitat Valenciana


Sumari del DOGV 5388, del 15-11-2006 (2006/12592)

RESOLUCIÓ de 24 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Universitat Nacional d'Educació a Distància i la Conselleria de Cultura, Educació i Esport de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5388

Data del DOGV
:   15-11-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/12072


Data del document
:   24-10-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * universitat
    * cooperació administrativa
    * arxiu
    * estudiant

RESOLUCIÓ de 24 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Universitat Nacional d'Educació a Distància i la Conselleria de Cultura, Educació i Esport de la Generalitat Valenciana. [2006/12516]  
Subscrit, després de la tramitació prèvia reglamentària, entre la Universitat Nacional d'Educació a Distància i la Conselleria de Cultura, Educació i Esport de la Generalitat Valenciana, el 19 de desembre de 2005, un Conveni de col·laboració, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1003/2006, i que figura com a annex d'esta resolució.  
València, 24 d'octubre de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI DE COL·LABORACIÓ ENTRE LA UNIVERSITAT NACIONAL D'EDUCACIÓ A DISTÀNCIA I LA CONSELLERIA DE CULTURA, EDUCACIÓ I ESPORT DE LA GENERALITAT VALENCIANA  
València, 19 de desembre de 2005  
REUNITS  
D'una part, l'Hble. Sr. Alejandro Font de Mora Turón, conseller de Cultura, Educació i Esport, actuant en nom i representació de la Generalitat Valenciana, i facultat per a este acte per acord adoptat pel Consell de la Generalitat de data de 16 de desembre de 2005.   
I d'una altra, en nom i representació de la UNED, l'Excm. i Magfc. Sr. Juan Antonio Gimeno Ullastres, rector de la Universitat Nacional d'Educació a Distància, en virtut d'allò que s'ha exposat en l'art. 20.1 de la Llei Orgànica 6/2001, de 21 de desembre, d'Universitats (BOE de 24 de desembre) i l'art, 35.1 dels Estatuts de la UNED, aprovats pel Reial Decret 1287/1985, 26 de juny de (BOE de 31 de juliol) i completats per Reial Decret 594/1986, de 21 de febrer (BOE de 28 de març) en relació amb el Reial Decret de nomenament 1468/2005, de 2 de desembre (BOE núm. 289 de 03.12.05),  
MANIFESTEN  
Que és desig de la UNED i de la Generalitat Valenciana iniciar la col·laboració per a l'organització d'activitats conjuntes en la forma que es detalla en la part dispositiva d'este conveni, per considerar ambdós institucions que estes activitats poden resultar de gran interés per a la formació de professionals, així com beneficioses per a ambdós Institucions.  
L'objectiu del present acord és possibilitar a l'alumnat del Curs de Postgrau d'Especialista Universitari en Arxius de la UNED la realització de pràctiques en els Arxius gestionats o dependents de Conselleria de Cultura, Educació i Esport de la Generalitat Valenciana, i a este efecte les parts signatàries subscriuen el present Conveni d'acord amb les següents.  
CLÀUSULES  
Primera: La Generalitat Valenciana, per mitjà de la Conselleria de Cultura, Educació i Esport de la Generalitat Valenciana, col·laborarà amb el Curs de Postgrau d'Especialista Universitari en Arxivística de la UNED i habilitarà els alumnes, que s'especificaran en cada cas, perquè puguen realitzar pràctiques en les instal·lacions dels arxius gestionats o dependents de l'esmentada Conselleria de Cultura, Educació i Esport.  
Segona: Els Arxius gestionats o dependents de la Conselleria de Cultura, Educació i Esport de la Generalitat Valenciana queden eximits de qualsevol responsabilitat respecte als esmentats alumnes del curs, les pràctiques del qual són de caràcter estrictament acadèmic. En cap cas s'entendrà que s'establixen relacions laborals o de servici entre els alumnes i esta institució, ni entre les parts acordants.  
Tercera: La direcció del curs estarà obligada a subscriure una pòlissa d'assegurances per a cobrir la responsabilitat civil de la UNED, tant pels danys que pogueren patir els estudiants participants en les pràctiques, en cas d'accident, com pels danys que estos puguen ocasionar als fons i instal·lacions dels Arxius col·laboradors. El pagament que es derive de la subscripció de la dita pòlissa anirà a càrrec del curs.  
Quarta: Els Arxius gestionats o dependents de la Conselleria de Cultura, Educació i Esport de la Generalitat Valenciana ajustaran les pràctiques dels alumnes triats a les seues necessitats organitzatives, de tal manera que no s'entorpisca l'exercici normal de les seues funcions.  
Quinta: Determinat de mutu acord el nombre i les característiques dels alumnes, el calendari i les activitats bàsiques a desenvolupar, quedarà autoritzat l'inici de les pràctiques.  
Sexta: En els supòsits de faltes reiterades de puntualitat, assistència, incorrecte comportament de l'alumne o pertorbació del servici, els Arxius gestionats o dependents de la Conselleria de Cultura, Educació i Esport de la Generalitat Valenciana podran suspendre de forma immediata i cautelar dites pràctiques, comunicant-ho a la Direcció del Curs d'Especialista Universitari perquè adopte les mesures disciplinàries que considere oportunes.  
Sèptima: Les pràctiques tindran una duració d'un mes (aproximadament 100 hores), en horari a establir pels Arxius gestionats o dependents de la Conselleria de Cultura, Educació i Esport de la Generalitat Valenciana en funció de la conveniència d'estos i dels alumnes.  
Octava: Al finalitzar el període de pràctiques, l'alumne haurà de realitzar una memòria que arreplegue el contingut de les activitats relacionades, en què es destaque especialment la seua aportació personal, ajustant-se a les exigències científiques que li són pròpies.  
La dita memòria serà valorada per la direcció del curs i la direcció de l'Arxiu col·laborador i podrà ser publicada o citada per qualsevol de les dos institucions, amb acord exprés d'ambdós parts, fent referència a la seua font i autor/és, que hauran d'atorgar prèviament per escrit el seu consentiment, d'acord amb el model que s'adjunta com a annex.  
Novena: Els alumnes que finalitzen el període establit de pràctiques, rebran un certificat on consten les hores realitzades i la naturalesa de les activitats dutes a terme.  
Desena: El Curs Postgrau d'Especialista Universitari en Arxivística de la UNED facilitarà a l'Arxiu col·laborador l'accés al material bibliogràfic i documental. Igualment, ambdós parts podran acordar a una col·laboració bibliogràfica en la mesura de les seues possibilitats.  
Onzena: De conformitat amb el que disposa l'art. 6.3 de la Llei de Règim Jurídic de les Administracions Públiques i del Procediment Administratiu Comú, ambdós parts podran crear una Comissió de seguiment que resoldrà els problemes d'interpretació i compliment que puguen plantejar-se respecte del present conveni, així com el seguiment periòdic dels treballs. La dita Comissió podrà constituir-se, per iniciativa de qualsevol de les parts, a partir de la firma del present conveni i estarà composta per dos representants de cada una de les parts.  
Dotzena: Este Conveni tindrà vigència per cursos acadèmics, entenent-se prorrogat cada any, si cap de les parts el denuncia fefaentment amb dos mesos d'antelació a la data d'expiració del seu terme, iniciant-se la relació en el curs acadèmic 2005-2006 i finalitzant-se en el 2010-2011. Encara que les parts el denunciaren, les pràctiques iniciades amb anterioritat a tal moment hauran de ser continuades fins a la seua finalització. Als efectes d'este conveni, s'entén per any acadèmic el que transcorre entre l'1 de desembre d'un any i el 30 de novembre de l'any següent.  
Tretzena: La UNED es compromet a destacar en la seua Memòria Anual i en totes les accions que realitze per a difusió de les activitats objecte d'este conveni, la col·laboració prestada per la Generalitat Valenciana, Conselleria de Cultura, Educació i Esport.  
I perquè conste, en prova de conformitat, firmem el present Conveni en dos exemplars i a un sol efecte, en data i lloc assenyalats al principi.  
El conseller de Cultura, Educació i Esport  
Alejandro Font de Mora Turón  
El rector de la Universitat Nacional d'Educació a Distància  
Juan Antonio Gimeno Ullastres   
ANNEX I  
Cessió de Drets de Propietat Intel·lectual  
DADES PERSONALS  
Cognoms i nom de l'autor  
Títol de l'obra o treball  
CESSIÓ  
Cedisc, en virtut del present document, a la Generalitat Valenciana (Conselleria de Cultura, Educació i Esport), com a conseqüència d'haver-hi pràctiques del Curs de Postgrau d'Especialista Universitari en Arxivística de la UNED, i a l'empara del Conveni entre la Universitat Nacional d'Educació a Distància i la Generalitat Valenciana, Conselleria de Cultura, Educació i Esport de 2005 per a la realització de pràctiques en l'Arxiu ......................................................, els drets d'autor a nivell ......... sobre la mencionada obra o treball per un període de ........ a comptar del dia .. de ... de ....... en règim d'exclusivitat.  
Així mateix, em responsabilitze de la veracitat de les dades anteriors, de l'originalitat de l'obra i del gaudi pacífic dels drets cedits.  
......, ..... de ........ de ....  
Firma:  
Generalitat Valenciana  
Conselleria de Cultura, Educació i Esport